ฟิลลิปเตือนซื้อLTFใจเย็นรอรับ750จุด
บล.ฟิลลิป กระตุกเชือก เตือนนักลงทุนให้ใจเย็นอย่ารีบซื้อ LTF แนะรอไปช้อนที่แนวรับดัชนี 850 จุด และ 750 จุด เป็นแนวรับถัดไป
28 ก.ย. 2554

บล.ฟิลลิป กระตุกเชือก เตือนนักลงทุนให้ใจเย็นอย่ารีบซื้อ LTF แนะรอไปช้อนที่แนวรับดัชนี 850 จุด และ 750 จุด เป็นแนวรับถัดไป
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า สำหรับนักลงทุนที่ต้องการลงทุนในกองทุนรวมหุ้นระยะยาว (LTF) เพื่อต้องการสิทธิประโยชน์ภาษีในปี 2554 ควรจะชะลอการลงทุนออกไปเพื่อรอให้สถานการณ์ด้านเศรษฐกิจโลกมีความชัดเจนมากขึ้นก่อนจึงเริ่มทยอยลงทุน
“แม้ว่าเราจะมองว่าพื้นฐานเศรษฐกิจไทยยังแข็งแกร่งและเห็นเป็นโอกาสสำหรับการลงทุนระยะยาว แต่อยากให้นักลงทุนใจเย็นรอดูสถานการณ์และแนวโน้มให้ชัดเจนก่อนการลงทุนใหม่ โดยคาดว่าดัชนีหุ้นไทยจะมีแนวรับแรกอยู่ที่ 850 จุด และแนวรับถัดไปที่ 750 จุด ซึ่งเป็นจุดที่จะทำให้ดัชนีเปลี่ยนแนวโน้มได้ โดยหากสถานการณ์ดีขึ้นและมีสัญญาณการเปลี่ยนแนวโน้ม นักลงทุนจึงเข้าไปทยอยสะสมที่บริเวณแนวรับ” นายสานุพงศ์ กล่าว
นอกจากนี้ นายสานุพงศ์ ยังแนะนำว่า ในระยะสั้นให้นักลงทุนถือเงินสด หรือลงทุนในกองทุนตลาดเงิน พร้อมกับจับตาพัฒนาการการแก้ปัญหาหนี้ยุโรป เพื่อประเมินจุดที่จะกลับเข้าไปลงทุนในระยะยาวต่อไป 
“แม้ว่าในระยะสั้นจะมีความเสี่ยงที่จะเกิดวิกฤตเศรษฐกิจ แต่ระยะยาวยังเชื่อว่าเอเชียและตลาดเกิดใหม่ยังเป็นเป้าหมายของนักลงทุนทั่วโลก” นายสานุพงศ์ กล่าว